කොළඹ මහල් නිවාස ආශි‍්‍රත පිළිසකර කටයුතු සිදුකැර එම නිවාසලාභීන්ගේ ජන ජීවිතය නඟා සිටුවීමේ වැඩසටහනක් අධිකරණ හා නීති ප්‍රතිසංස්කරණ ඇමැති මිලින්ද මොරගොඩ මහතාගේ දායකත්වයෙන් අරඹා තිබේ.ජනපති මහින්ද රාජපක්ෂ මහතාගේ අදහසක් අනුව කොළඹ නගරයේ අඩු ආදායම්ලාභීන්ගේ ජන ජීවිතය නඟා සිටුවීම සඳහා ක්‍රියාත්මක “නඟමු පුරවර” සංවර්ධන ක්‍රියාවලියට සමගාමීව මේ වැඩසටහන ක්‍රියාවට නැංවේ.කොළඹ නගරයේ විවිධ අපරාධ සහ සිවිල් ගැටුම් වැඩි ප්‍රමාණයක් මේ අඩු ආදායම් ලබන ජන කොටස් අතර සිදුවන බව පෙන්වා දෙන අධිකරණ හා නීති ප්‍රතිසංස්කරණ අමාත්‍යාංශය එවන් ගැටලු ඇතිවීමට බොහෝදුරට හේතු වී ඇත්තේ අදාළ නිවාස ව්‍යාපෘතිය ආශි‍්‍රතව ඇති මූලික සේවා පහසුකම් ප්‍රමාණවත් නොවීම සහ එමඟින් එම ජනකොටස් අතර පවතින අසහනකාරී තත්ත්වය බවද පෙන්වා දෙයි.මෙයට විසඳුමක් ලෙස මෙවැනි නිවාස ව්‍යාපෘතිවල නිවාසලාභීන් සහාය කර ගනිමින් අදාළ නිවාස ව්‍යාපෘතින්හි මූලික හිමිකම පවත්නා ජාතික නිවාස සංවර්ධන අධිකාරිය සහ කොළඹ මහ නගර සභාව වැනි ආයතන දායක කර ගනිමින් අදාළ මහල් නිවාස තුළට බීමට ජල පහසුකම්, වැසිකිළි, කැසිකිළි පහසුකම් සහ අභ්‍යන්තර මාර්ග පද්ධති පිළිසකර කිරීම්, ප්‍රජාශාලා සහ පෙර පාසල් අලුත්වැඩියා කිරීම සිදුකෙරේ.මේ වැඩසටහන යටතේ ජාතික නිවාස සංවර්ධන අධිකාරියේ දායකත්වයෙන් පාලනය වන කොළඹ බොරැල්ල සර්පන්ටයින් නිවාස ක්‍රමයේ පොදු සේවා සහ යටිතල පහසුකම් පිළිසකර කිරීමේ වැඩසටහනක් ඇමැති මිලින්ද මොරගොඩ මහතාගේ ප්‍රධානත්වයෙන් පසුගියදා සිදුකැරිණි.නිවාස ක්‍රමය ආසන්නයේ පිහිටි මැගසින් බන්ධනාගාර නේවාසිකයන්ගේ සහභාගිත්වයෙන් සහ සර්පන්ටයින් නිවාස ක්‍රමයේ නිවාසලාභීන්ගේ දායකත්වයෙන් මේ ප්‍රතිසංස්කරණ වැඩසටහන ක්‍රියාත්මක විය.